kardosdrur/scandi-wiki huggingface dataset:
Dede (Alevisme)

Dede (tyrkisk, bedstefar, eller tiltale til gamle mennesker) er et udtryk, som benyttes om højtstående sufi-personer hos bl.a. mevlevi-ordenen og i alevismen.

I alevismen er dede en betegnelse for en seyyid, der varetager de religiøse affærer.

Ordet dede, er en tyrkisk version af det persiske ord pir, som ligeledes betyder "gammel mand" og bruges som en benævnelse for en religiøs lære hos sufi-ordener.

Ordet pir er den persiske version af det arabiske sheikh, som på lignende vis betyder "gammel mand". Alle tre udtryk bruges i forskellige sufi-kredse.

I alevismen er det i dag mest udbredt at benytte dede og pir, mens sheikh i højere grad bruges om historiske personer, som f.eks. Sheikh Badr al-Din (Seyh Bedrettin) og Sheikh Safi al-Din (Seyh Safiyettin). Det arabiske udtryk murshid, benyttes også af og til, men det menes at der i alevismen findes en hierarkisk skelnen mellem de forskellige betegnelser, hvor dede er den laveste og murshid den højeste i hierarkiet.

Dede'er har i historiens løb leveret deres viden videre til deres børn og således videreført arven til sin slægt. Når dede'ernes børn har opnået den tilstrækkelige viden og kompetencer, har disse overtaget funktionerne som dede, for dede-slægtens tilhørende ocak. Dette betyder også, at det under normale omstændigheder ikke er muligt for en ikke-seyyid at blive dede. Dede'erne har derfor også hundreder af år gamle stamtræ, som fungerer som et slags slægtscertifikat. I bektashi-ordenen derimod, har enhver egnet person muligheden for at opnå en tilsvarende position, som f.eks. en baba.

Oplæringen af dede'erne er primært baseret på mundtlige overleveringer, men også på adskillige skriftlige kilder. Skriftlige kilder har dog aldrig været særlig udbredt blandt alevitter, da disse udgjorde en fare for alevitternes sikkerhed. Dette skyldtes, at alevitterne var under konstant overvågning og forfølgelse af Det Osmanniske Rige. De fleste af alevismens skriftlige kilder menes også at være destrueret under Osmannerrigets forfølgelser.

Alevisme
TAROM

TAROM (Transporturile Aeriene Române) er det nationale flyselskab fra Rumænien. Det har hovedhub på Henri Coanda International Airport i Bukarest.

Selskabet blev grundlagt i 1920 under navnet CFRNA – (French-Romanian Company for Air Navigation) Opstarten var med franskbyggede Potez fly som de benyttede på deres passagerer/fragt rute imellem Paris og Bukarest, med mellemlandinger i flere lufthavne undervejs. I 1925 var havnebyen Galaţi den første rumænske by der fik en fast flyrute til hovedstaden. Det nuværende navn fik selskabet 18. september 1954.

I 2009 fløj selskabet 11 indenrigs- og 37 udenrigsruter.

TAROM blev optaget som regionalt medlem af flyalliancen SkyTeam i 2009, efter at Air France i 2008 anbefalede selskabet.

Referencer

Eksterne henvisninger 

 TAROM's hjemmeside

Flyselskaber fra Rumænien
Etableret i 1920
Skyteam Alliance
Sporveien Trikken

Sporveien Trikken AS (tidligere Oslo Sporvognsdrift AS eller Oslotrikken AS) er et norsk kollektiv transportselskab ejet af driftselskabet Sporveien AS som ejes af Oslo kommune. Selskabet har ansvar for drift og udvikling af sporvogne i Oslo, mens Sporveien AS står for drift og vedligeholdelse af sporvognene samt drift og vedligeholdelse af infrastruktur, så som skinner og strøm. Sporveien Trikken sælger kollektiv transporttjenester til administrationsselskabet Ruter AS.

Sporveien Trikken disponerer over 72 sporvogne og 131,4 km med sporveje. Sporvejsnettet består af 6 linjer og 99 stoppesteder. Selskabet har omkring 450 ansatte.

Selskabets bestyrelsesformand er Cato Hellesjø, mens Jan Egil Meling er konstitueret som administrerende direktør.

Oslo Sporvognsdrift blev eget AS i 2003 og har siden haft flere navne. Oslotrikken var et af flere uformelle navne, men 10. juni 2009 blev det også selskabets formelle navn. I 2013 skiftede selskabet navn til Sporveien Trikken.

Linjenet

Eksterne henvisninger 
 Sporveien Trikken
 Oslo Vognselskap AS

Noter 

Oslos sporveje
Trafikselskaber i Norge
Etableret i 2003
Odd Einar Dørum

Odd Einar Dørum (født 12. oktober 1943 i Oslo) er en norsk politiker (V). Han er socionom og har tidligere været leder af partiet Venstre. Dørum sad i femte perioder i Stortinget og har også været transportminister og justitsminister i Kjell Magne Bondeviks to regeringer.

Uddannelse og politisk karriere 
Dørum tog realeksamen fra Trondheim Katedralskole i 1962 og begyndte derefter at studerede historie på Universitetet i Trondheim. Det var under uddannelsen Dørum blev bekendt med partiet Venstre, og i 1962 blev han formand for Unge Venstre i Sør-Trøndelag og to år senere blev han formand for Norges Unge Venstre. I 1972 blev han lektor i Trondheim og i 1984 blev han højskolelektor ved Det Norske Diakonhjem. Dørum blev første gang valgt til Stortinget i 1977 fra Sør-Trøndelag. Efter valget i 1981, hvor han ikke blev genvalgt, havde Dørum forskellige poster i Venstres ledelse og stortingsgruppe. I 1997 blev han valgt til Stortinget, denne gang fra Oslo, og blev udnævnt til transportminister af Kjell Magne Bondevik. I 1999 skete en rokade i regeringen, og Dørum blev justitsminister. Det var han også i Bondeviks anden regering.

Udmærkelser 
I 2001 fik Dørum æresprisen "Bypatrioten'' uddelt af Oslo Byes Vel
I 2004 blev Dørum kommandør af St. Olavs Orden.

Eksterne henvisninger 

 Odd Einar Dørum hos Stortinget

Personer fra Oslo
Justitsministre fra Norge
Venstres ledere (Norge)
Stortingsrepræsentanter fra Venstre (Norge)
Kommandører af Sankt Olavs Orden
Laila Dåvøy

Laila Dåvøy (født 11. august 1948 i Bergen) er en norsk politiker (KrF). Hun var børne- og familieminister 2001–2005 og arbejds- og administrationsminister 1999–2000. Fra 2005 er hun stortingsrepræsentant for Hordaland. Hun har tidligere været leder for Norsk Sykepleierforbund.

Laila Dåvøy er uddannet sygeplejerske med videreuddannelse indenfor sygeplejevidenskab og administration. Hun har haft flere politiske poster på kommune- og fylkesniveau, har været næstformand i Landsstyret for kommunalt rusmiddelarbejde, og har været medlem af KrFs hovedbestyrelse og landsstyre.

I 2004 blev Dåvøy udnævnt til kommandør af St. Olavs Orden.

Eksterne henvisninger 

Sygeplejersker fra Norge
Stortingsrepræsentanter fra Kristelig Folkeparti
Børne- og familieministre fra Norge
Arbejdsministre fra Norge
Administrationsministre fra Norge
Personer fra Bergen
Kommandører af Sankt Olavs Orden
Einar Steensnæs

Einar Steensnæs (født 10. marts 1942 i Haugesund, Rogaland)
er en norsk politiker (KrF). Han blev valgt til Stortinget fra Rogaland i 1993. Einar Steensnæs var parlamentarisk leder for Kristelig Folkeparti 1997–2000. Han har været Borgmester i Haugesund. Mellem 19. oktober 2001 og 17. oktober 2005, var han Olie- og energiminister i Regeringen Kjell Magne Bondevik II.

Steensnæs er uddannet cand.real., med fagene fysik, matematik og geografi. Han har arbejdet som lektor og inspektør ved Skeisvang og Vardafjell videregående skoler i hjembyen Haugesund. Han er i dag direktør ved Oslosenteret for fred og menneskerettigheter samt bestyrelsesmedlem i UNESCO.

Ekstern henvisning 
 Stortinget.no – Biografi 

Kirkeministre fra Norge
Undervisningsministre fra Norge
Olie- og energiministre fra Norge
Stortingsrepræsentanter fra Kristelig Folkeparti
Personer fra Haugesund
Thorhild Widvey

Thorhild Widvey (født 9. januar 1956 i Avaldsnes) er en norsk politiker (H). Hun var olie- og energiminister i Regeringen Kjell Magne Bondevik II 2004-2005. Hun var kultur- og kirkeminister i 2013–2015.

Widvey er næstformand i bestyrelserne i Tromsø 2018 og International Research Institute of Stavanger. Hun er også bestyrelsesmedlem i Sjømannskirken og Stiftelsen Offshore Northern Seas og i Bjørge ASA, Reservoir Exploration Technology, Akva Group og Cambi.

Uddannelse og Karriere 
Efter videregående skole studerede Widvey et år ved Idrætshøjskolen Århus.

Hun var stortingsrepræsentant fra Rogaland (1989-97) og var supleant 1985-89. Widvey har været statssekretær i Fiskeriministeriet (juni 2002 – januar 2003) og Udenrigsministeriet (januar 2003). Hun har også siddet i Karmøy kommunestyre og har også deltaget i fylkespolitikken i Rogaland.

Udenom politikken har Widvey blandt andet været viceformand for Norges Handicapidrettsforbund (1985-87). Hun har tidligere været bestyrelsesmedlem i Aker Drilling (fra 18. april 2006).

Olie- og energiministre fra Norge
Kulturministre fra Norge
Kirkeministre fra Norge
Stortingsrepræsentanter fra Høyre
Kristin Clemet

Kristin Clemet (født 20. april 1957 i Harstad) er en norsk økonom og politiker (H). Clemet var stortingsrepræsentant for Oslo 1989–1993, arbejds- og administrationsminister 1989–1990, og uddannelses- og forskningsminister 2001–2005. Fra 1981 til 1983 var hun personlig sekretær for industriminister Jens-Halvard Bratz og fra 1985 til 1986 var hun rådgiver for statsminister Kåre Willoch. 

Kristin Clemet er uddannet civiløkonom fra NHH i 1981. Hun har også studeret sprog i Frankrig. Hun bor sammen med Michael Tetzschner, og de har to børn. Clemet var redaktør i Høyres tidsskrift Tidens Tegn 1993–1998 og viceadministrerende direktør i Næringslivets Hovedorganisasjon 1997–2001. Fra 2006 har hun været daglig leder i Civita. Hun er bestyrelsesformand i Norfund og i Plan Norge, og sidder bl.a. også iSoftware Innovations bestyrelse.

I 2004 blev hun udnævnt til kommandør af Sankt Olavs Orden. Hun er datter af Fridtjof Clemet.

Referencer

Eksterne henvisninger 

 Nett-TV 2003 (interview med Clemet i programmet Først & sist den 17. januar 2003) 
 Biografi  på stortingets hjemmmeside 

Undervisningsministre fra Norge
Administrationsministre fra Norge
Arbejdsministre fra Norge
Stortingsrepræsentanter fra Høyre
Kommandører af Sankt Olavs Orden
Regeringen Jens Stoltenberg I

Jens Stoltenbergs første regering var en norsk regering bestående af Arbeiderpartiet. Det var en mindretalsregering. Den sad fra 17. marts 2000 til 19. oktober 2001.

Stoltenberg I, Regeringen Jens
Bjørn Tore Godal

Bjørn Tore Godal (født 20. januar 1945 i Skien) er en norsk politiker (Ap), kendt som udenrigs-, handels- og forsvarsminister i regeringerne Brundtland, Jagland og Stoltenberg

Han tog studentereksamen i 1964 og blev cand.mag. fra Universitetet i Oslo 1969 med fagene statsvidenskab, sociologi og historie.

Godal var sekretær i AUF 1970-71 og formand i AUF 1971-73, udreder i Arbeiderpartiet 1973-80, sekretær i Oslo Arbeiderparti 1980-82, leder i Oslo Arbeiderparti fra 1982-90 og medlem af partiets hovedbestyrelse fra 1983 til 1990. Han var stortingsrepræsentant mellem 1986 og 2001, den første periode som fast mødende supleant mens Brundtland var statsminister.

Fra 1991 til 1994 var Godal handels- og søfartsminister. Derefter var han udenrigsminister, efter Johan Jørgen Holsts død, fra 1994 til 1997. Senere var han forsvarsminister i Jens Stoltenbergs første regering mellem 2000 og 2001. Mellem 2003 og 2007 var han Norges ambassadør i Tyskland. 2007 blev Godal tildelt den nyoprettede stiling som specialrådgiver i internationale energi- og klimaspørgsmål i Udenrigsministeriet.

Som AUF-leder 1971-73 var Godal førende i det indre splid i Arbeiderpartiet mod norsk EF-medlemskab.

Han var seniorrådgiver ved Institutt for statsvitenskap, Universitetet i Oslo 2002-03. Han er gift med Gro Balas, og var tidligere gift med Sissel Rønbeck.

Eksterne lenker 
 Stortinget.no – Biografi

Stortingsrepræsentanter fra Arbeiderpartiet
Personer fra Skien
Reerslev

Reerslev kan henvise til flere stednavne:

 Reerslev (Kalundborg Kommune) – landsby i Reerslev Sogn, Kalundborg Kommune
 Reerslev (Høje-Taastrup Kommune) – by i Reerslev Sogn, Høje-Taastrup Kommune
Flughafen Magdeburg-Cochstedt

Flughafen Magdeburg-Cochstedt (IATA: CSO, ICAO: EDBC), er en regional lufthavn tæt på den lille by Cochstedt, 10 km vest for Staßfurt, 10 km nord for Aschersleben, i Landkreis Salzlandkreis, i delstaten Sachsen-Anhalt, Tyskland. Den ligger 30 km syd/vest for Magdeburg.

Historie 
Lufthavnen blev etableret af de sovjetiske tropper i 1957, og skabte en stor og aktiv base for deres luftvåben der var placeret i DDR.

Efter afslutningen af Den kolde krig og Tysklands genforening i 1990, gik byerne Staßfurt og Aschersleben sammen om at gøre den tidligere militær base klar til civil lufttrafik.
26. maj 1994 fik lufthavnen status som civil lufthavn, og havde tilladelse til at modtage starter og landinger hele døgnet. 

I perioden fra 1997 til 1999 etablerede man en ny forplads til flyene og et nyt kontroltårn blev bygget.

Instrumentlandingsudstyr blev installeret i juni 2000, så lufthavnen kunne modtage fly under alle vind- og vejrforhold. Sommeren 2001 kunne der indvies en ny brandstation og man påbegyndte byggeriet af en ny passagerterminal.

Eksterne henvisninger 
 Flughafen Magdeburg-Cochstedt's officielle hjemmeside 

Magdeburg-Cochstedt, Flughafen
Etableret i 1957
Sachsen-Anhalt
Skolernes Motionsdag

Skolernes Motionsdag er et årligt tilbagevendende arrangement for alle skoler i Danmark. Det er arrangeret af Dansk Skoleidræt, og finder sted fredag inden efterårsferien. På denne dag er den normale undervisning typisk aflyst, og i stedet deltager eleverne i diverse sportsaktiviteter.

Eksterne henvisninger
Hjemmeside for Skolernes motionsdag

Idrætsbegivenheder i Danmark
Ventus

Ventus er et dansk bogforlag, som siden 1988 hovedsageligt har udgivet studierelaterede bøger.

Målgrupperne er de gymnasiale- og videregående uddannelser samt erhvervslivet.

Forlagets udgivelser spænder sig over en bred vifte studiebøger på forskellige  niveauer for målgrupperne samt ord- og  grammatikbøger  med mere. 
Mange af forlagets udgivelser kan erhverves i trykt eller elektronisk form.

De fleste relevante studieområder er dækket, blandt andet lærebøger og supplerende litteratur indenfor en række sprog samt biologi, elektronik, finansiering,  IT,  markedsføring, matematik, miljø,  statistik,  økonomi  etc.

Gratisbøger
Ventus udgiver gratis studiebøger til studerende på universiteter og højere læreanstalter. 
Bøger og kompendier kan downloades i PDF-format, uden registrering. 

Finansieringen er baseret på annoncer i downloadede produkter.

Ekstern henvisning og kilde
Om Ventus 
Etableret i 1988
Forlag fra Danmark
Igor Radosavljevic

Igor Radosavljevic (født 18. december 1972 i Charlottenlund) er en dansk skuespiller. Han fik sin første rolle i Livvagterne og senere Forbrydelsen II. Han kom med i sin første film i 2010, Christoffer Boes Alting bliver godt igen.

Filmografi 
 Alting bliver godt igen (2010) – Ali

Tv-serier 
 Livvagterne, afsnit 1 (2009) – Ibro
 Forbrydelsen II, afsnit 1-2, 4-5, 8-10 (2009) – Said Bilal

Eksterne henvisninger 
 

Skuespillere fra Danmark
Den Sociale Højskole i København

Den Sociale Højskole, oprindeligt Den sociale Skole i København blev i 2008 en del af Professionshøjskolen Metropol, og ændrede i 2009 navn til Metropol socialrådgiveruddannelserne. Udover to socialrådgiverlinjer (den klassiske og den internationale/interkulturelle), tilbyder stedet en lang række kurser for erhvervsaktive samt ni diplomuddannelser, bl.a. inden for børne- og ungeområdet, familieterapi, ældreområdet, psykiatri og kriminologi.

Derudover kan man også læse en kandidatuddannelse i socialt arbejde, og der er i samarbejde med Københavns Universitet også oprettet en masteruddannelse i antropologi og velfærd, der har til huse på KUA.

Ledelse 

 1937-1948: Vera Skalts

Uddannelsesinstitutioner i København
Professionshøjskoler
Etableret i 1937
Ophørt i 2008
Frederiksberg
Irving Penn

Irving Penn (16. juni 1917 – 7. oktober 2009) var en amerikansk fotograf, der var anerkendt som en af sin generations store portræt- og modefotografer.

Irving Penn var i en periode tilknyttet modemagasinet Vogue, for hvilket han gjorde sig bemærket med sine kunstnerisk prægede fotografier og sine utraditionelle layouts. Dette gjorde ham kendt og gav ham mulighed for at tage portrætter af en række kendte personer som Pablo Picasso, Marlene Dietrich, Ingmar Bergman, Igor Stravinsky og Miles Davis, men han portrætterede også almindelige mennesker. Hans stil var at placere de portrætterede i et "nøgent" studie, så omgivelserne ikke distraherede beskuerens indtryk. Desuden lavede han deciderede kunstbilleder af dagligdags genstande.

Han har haft flere separatudstillinger på førende museer, blandt andet Metropolitan Museum of Art i New York og J. Paul Getty Museum i Los Angeles.

Eksterne henvisninger 

 Ukrainsk galleri med 123 af Penns billeder 
 Resourcer og billeder på masters-of-photography.com
 A selection of photographs

Kilder 
 "Amerikansk stjernefotograf er død", politiken.dk, 8. oktober 2009

Fotografer fra USA
Herta Müller

Herta Müller (født 17. august 1953 i Niţchidorf i Rumænien) er en tysk forfatter. Hun er opvokset i det tysksprogede Banat i Rumænien, og udvandrede derfra til Vesttyskland i 1987. Müller er oversat til et stort antal sprog og har fået en række priser. I 2009 fik hun Nobelprisen i litteratur.

Biografi 
Herta Müller blev født i den rumænske del af Banatet og tilhørte en af de tysksprogede minoriteter i landet, schwaberne. Hendes far havde, ligesom mange andre rumænsk-tyskere, en fortid i Waffen-SS. Moderen var blevet deporteret til en sovjetisk arbejdslejr i Ukraine i fem år fra 1945. Forældrene var bønder.

Herta Müller studerede germanistik og rumænsk litteratur ved universitetet i Timişoara, og tilsluttede sig Aktionsgruppe Banat, en gruppe rumænere og tyskere som kæmpede for ytringsfrihed. I 1976, efter studierne, fik hun arbejde som oversætter på en fabrik, men hun blev fyret i 1979, fordi hun nægtede at samarbejde med Securitate, den rumænske efterretningstjeneste. Hun begyndte at arbejde som lærer og skrev det, som kom til at blive novellesamlingen Niederungen 1982 (da. Lavninger, 1985). Den blev udgivet i en censureret form, den ucensurerede version, blev dog smuglet ud til vesten. Den ucensurerede version blev meget godt modtaget i vest. I korte prosastykker beskriver Müller i novellesamlingen den byverden som hun selv kommer fra, ud fra barnets perspektiv. I 1984 udgav hun Drückender Tango. Hun besøgte derefter bogmessen i Frankfurt, hvor hun talte åbent om diktaturet i Rumænien, hvorefter hun ikke længere fik udgivet nogle bøger i Rumænien.

Müller og hendes daværende mand, forfatteren Richard Wagner, gik i eksil i Vesttyskland i 1987 efter at hendes bøger blev forbudt i hjemlandet og hun blev afskediget fra sit arbejde, og i sit nye hjemland fik hun tjeneste som lærer ved en højskole. Hun er nu bosat i Berlin.

Siden hun bosatte sig i Tyskland, har hun udgivet flere romaner. I 1995 blev hun medlem af Deutschen Akademie für Sprache und Dichtung. Hun gik ud af PEN i 1997 i protest mod at den vesttyske afdeling skulle slås sammen med den østtyske.
I 2009 blev Herta Müller tildelt Nobelprisen i litteratur. Hun er den tolvte kvinde, der er blevet tildelt Nobelprisen i litteratur.

Værker oversat til dansk

Trivia 
 Herztier (da. Dyret i hjertet) blev belønnet med EU's litteraturpris Aristeion i 1995.

Referencer

Eksterne henvisninger 

 
 Herta Müller på Litteratursiden.dk

Romanforfattere fra Tyskland
Skønlitterære forfattere fra Rumænien
Tysksprogede forfattere
Nobelprismodtagere i litteratur
Nobelprismodtagere fra Tyskland
Digtere fra Tyskland
Essayister fra Tyskland
Digtere fra Rumænien
Kvindelige forfattere i det 20. århundrede
Tom Spencer Vaughan Phillips

Thomas "Tom" Spencer Vaughan Phillips, KCB, (19. februar 1888 -10. december 1941), var en britisk viceadmiral i Royal Navy. Han fik tilnavnet "Tom Thumb" fordi han var lille af vækst. Han er mest kendt for at have haft kommandoen over Force Z under den japanske invasion af Malaya, hvor han gik ned med sit flagskib, slagskibet HMS Prince of Wales.

Opvækst 
Phillips var søn af oberst Thomas Vaughan Wynn Phillips fra Royal Artillery. Hans mor, Louisa Mary Adeline de Horsey Phillips, var datter af admiral sir Algernon Frederick Rous de Horsey.

Militær karriere 
Phillips gik ind i Royal Navy i 1903 som kadet. Han blev søkadet i 1904 og forfremmedes til løjtnant 1907 og kaptajn i juli 1908. 

Under 1. verdenskrig gjorde han tjeneste omborg på destroyere i Middelhavet og Fjernøsten. Han gik på stabsakademi i et år fra juni 1919 og var militærrådgiver ved Folkeforbundet fra 1920 til 1922. Han blev forfremmet til kommandørkaptajn i juni 1921 og kommandør i juni 1927. I 1932 blev Phillips udnvænt til assisterende chef for planafdelingen i admiralitetet. I 1938 blev han forfremmet til Commodore og i januar 1939 til kontreadmiral med kommando over jagerflotillen i Home Fleet.

Fra 1. juni 1939 til 21. oktober 1941 var Phillips vikarierende og senere vice chef for marinen (First Sea Lord). Han opnåede Winston Churchills fortrolighed og denne udnævnte ham til tilforordnet viceadmiral i februar 1940. I slutningen af 1941 blev han øverstkommanderende for flåden i Fjernøsten med hovedkvarter i Singapore. Han sejlede af sted med sin styrke under betegnelsen Force G som senere blev til Force Z. Han gik ned med sit flagskib HMS Prince of Wales den 10. december 1941 efter et japansk angreb kort efter udbruddet på Stillehavskrigen.

Admiraler fra Storbritannien
Zinksulfat

Zinksulfat, ZnSO4, er en farveløs, krystallinsk, og vandopløselig kemisk forbindelse. Forbindelsen kendes også med krystalvand, bl.a. med syv krystalvand, ZnSO4·7H2O, i mineralet goslarit som tidligere blev kaldt hvid vitriol. Zinksulfat kan dannes ved at lade zink reagere med en vandig opøsning af svovlsyre, eller ved at tilsætte fast zink til en opløsning af kobber(II)sulfat:

Zn + CuSO4 → ZnSO4 + Cu

Zinksulfat bruges som zinktilskud i dyrefodder og gødning. ZnSO4·7H2O bruges til at lave lithopone (et hvidt pigment, som er en blanding af bariumsulfat og zinksulfid), til koagulationsbade for rayon (kunstsilke), og til beskyttelse af skind og læder, samt i medicin som et astringerende middel og som brækmiddel.  

En anden form af hyptahydratet kendes i mineralet Zink-melanterit (Zn,Cu,Fe)SO4·7H2O  (som er struktural forskellig fra goslarit). Hydrater af zinksulfat med færre krystalvand er sjældne i naturen: bianchit (Zn,Fe)SO4·6H2O, boyleit (Zn,Mg)SO4·4H2O og gunningit (Zn,Mn)SO4·H2O kendes.

References 

Sulfater
Ram Narayan

Ram Narayan (født 25. december 1927 i Udaipur) er en indisk sarangi-spiller og komponist. Han modtaget den civile æresbevisning Padma Vibhushan.

Noter

Eksterne henvisninger 

 Pandit Ram Narayan 

Komponister fra Indien
Personer fra Rajasthan
Fire vegger

Fire vegger er et det tredje album fra den norske hiphop-duo Karpe Diem. Pladen blev udgivet i 2008. Den indeholder bl.a. singlerne Stjerner, Vestkantsvartinga og Krølla 50 lapp y'all.

Trackliste 
1. «Stjerner» 2:49 
2. «Regnvær» 3:27 
3. «Fire vegger» 3:25
4. «Vestkantsvartinga» 3:46
5. «Under Overflaten (som Marit Larsen)» 3:23
6. «OK» 2:47
7. «Kaffe» 3:46
8. «Krølla 50'lapp y'all» 2:53
9. «Skavanker» 4:14
10. «Få som vet» 4:02
11. «Solskinn» 3:34
12. «Fireogtyvegods» 3:01
13. «Fly, baba» 3:59

Karpe Diem-album
Album fra 2008
DR's musikleksikon

Projektet DR Musikleksikon blev igangsat i januar 2003 under det daværende DR Rytmisk ("DR Musik" pr. 2007). Det havde til formål at etablere en vidensdatabase indeholdende musikprofiler til brug for både brugere af dr.dk og DR-medarbejdere. Målsætningen var at producere ca. 2000 biografiske artikler fordelt på genrerne Klassisk, Jazz, Pop/Rock og Urban (Hip Hop/R&B).

Ekstern henvisning 
 Leksikon – dr.dk/Musik/Arkiv/Leksikon (ikke længere tilgængeligt på DR)

Musikleksikon
Leksika
Etableret i 2003